丁酉元日
作者：陳深
朝代：宋

paragraphs: 夜中不成寐，卧覺風剡剡。
殘寒賈餘勇，飛雪猶厲慘。
黎明卷新霽，旭日光晻晱。
窮陰得陽和，春氣已先感。
負暄南軒下，余生亦云忝。
高門誰能走，蓬戶鎮常掩。
馳車聽奔湊，慶語絕媚諂。
自甘守疏慵，豈復嘆坎壈。
濡毫寄桑翰，隠几坐文毯。
壺傾酒不竭，爐擁火始燄。
吐詠探清新，研書味真澹。
流光信難駐，華髪那可染。
拊己欣有得，感時能無憾。
貞吉宜嘉遯，心亨由習坎。
浮雲易盈歇，神鑒常淵湛。
黽勉奉吾親，力學深自貶。